Momberg-uitspraak ‘bevestig dubbele standaarde’Vicki Momberg. Foto: ANA. Vicki Momberg, die eiendomsagent wat skuldig bevind is nadat sy verlede jaar ŉ Johannesburgse polisiebeampte die k-woord toegesnou het, se aansoek om borgtog is Woensdag ná twee verdagings van die hand gewys hangende ŉ aansoek om verlof tot appèl. Sy is Woensdag in die Randburg-landdroshof tot drie jaar tronkstraf gevonnis, waarvan een jaar opgeskort is. Momberg is die eerste persoon in Suid-Afrika wat tronk toe gestuur is vir rassistiese uitlatings en sal op 4 April aansoek doen om verlof tot appèl. Momberg was in Februarie 2016 die slagoffer van ŉ gryp-en-spaander-voorval in Northriding in Johannesburg. Sy is kort daarna op beeldmateriaal vasgevang waar sy rassistiese uitlatings teenoor ŉ polisiebeampte maak. Tydens haar vorige hofverskyning het die staat gesê sy het die k-woord 48 keer in die video gebruik. Phindi Mjonondwane, woordvoerder van die Nasionale vervolgingsgesag (NVG), het gesê hulle verwelkom die vonnis. Sy het gesê dié saak stel nou ŉ presedent vir ander rasverwante sake. “Dit is tyd vir die wet op haatspraak om afgedwing te word, dit kan nie langer so aangaan nie. Dit is die eerste keer dat iemand wat om hulp vra almal om haar so mishandel. Die opnames is erger as die beeldmateriaal self,” het staatsaanklaer Yusuf Baba gesê. Konst. Clement Mkhondo het in Junie 2017 R100 000 skadevergoeding ontvang vir die verbale mishandeling wat hy aan die hande van Momberg gely het. Die hof het bevind Momberg was by haar volle positiewe en het verstaan hoe verkeerd haar aksies was, en was in staat om haar slagoffers met die mishandeling te teiken. Intussen het die burgerregte-organisasie AfriForum op Momberg se vonnis gereageer deur te sê dit is “’n herbevestiging van die dubbele standaarde in Suid-Afrika, veral met betrekking tot ras”. Ernst Roets, adjunk- uitvoerende hoof van AfriForum, het gesê dié vonnis word opgelê enkele dae nadat ’n majoor in die Suid-Afrikaanse Nasionale Weermag (SANW) bloot oor die vingers getik is nadat hy gesê het dat wit mense se oë en tonge uitgesteek moet word. AfriForum het ook in die afgelope jaar 113 strafregtelike klagtes ingedien teen mense wat moord, verkragting, aanranding en selfs volksmoord teen wit mense in die openbaar aanhits. “Tot op hede is geen noemenswaardige vordering met hierdie sake gemaak nie. Enkele dae nadat Julius Malema, EFF-leier, egter in die openbaar opmerkings oor die volksmoord van wit mense gemaak het, het pres. Cyril Ramaphosa gesê dat hy graag vir Malema in die regerende ANC terug sal verwelkom,” het Roets gesê. Roets meen Momberg se uitsprake was inderdaad rassisties en moet veroordeel word. “Die inkonsekwentheid wat in hierdie land met betrekking tot minderhede toegepas word, het egter die vlak van absurditeit bereik. Die werklikheid in Suid-Afrika is dus dat ’n wit persoon wat ’n swart persoon beledig tronk toe gaan, terwyl ’n senior offisier in die weermag wat sê dat wit mense se oë en tonge uitgesteek moet word, mooi gevra word om dit nie weer te sê nie. Boonop word ’n invloedryke politieke leier wat volksmoordpraatjies maak, beloon met ’n uitnodiging om by die regerende party aan te sluit.”